FI Euroopan unionin virallinen lehti CE 88/448

(2004/C 88 E/0457)

KIRJALLINEN KYSYMYS P-3057/03

esittäjä(t): Bartho Pronk (PPE-DE) komissiolle

(14. lokakuuta 2003)

Aihe: Ihmisoikeustilanne Guatemalassa ja erityisesti Rogoberto Dueñas Moralesin tilanne

1. Onko komissio tietoinen Rogoberto Dueñas Moralesin katoamisesta Guatemalassa? Rogoberto Dueñas Morales on sekä viljelijäliiton (Unión Autónoma de Campesinos) että ammattiliiton (Central General de Trabajadores de Guatemala) apulaispääsihteeri.

2. Tietääkö komissio, että Rogoberto Dueñas Moralesin katoaminen liittyy todennäköisesti selvityksiin, joiden mukaan Guatemalan hallitus on sosiaaliturvan alalla osallistunut korruptioon ja ainakin osittain vastuussa asiasta?

3. Onko komissio valmis ilmaisemaan huolensa katoamisesta ja käyttämään tarvittaessa painostusta, jotta totuus Rogoberto Dueñas Moralesin kohtalosta selviäisi?

4. Mikä on komission näkemys Guatemalan ihmisoikeustilanteesta kyseisen katoamisen perusteella?

Christopher Pattenin komission puolesta antama vastaus

(5. marraskuuta 2003)

Komissio on tietoinen Rigoberto Dueñas Moralesin tapauksesta Guatemalassa ja yrittää saada asiasta tarkempia tietoja. Komissio vaihtaa myös mielipiteitä jäsenvaltioiden kanssa ennen kuin päättää, mihin toimiin voitaisiin ryhtyä. Tämän asian johdosta on myös otettu yhteyttä Central General de Trabajadores de Guatemala -ammattiliiton pääsihteeriin José Pinzóniin.

Komissio on huolestunut ihmisoikeustilanteen yleisestä heikkenemisestä ja rikollisten rankaisematta jättämisestä Guatemalassa, mistä paikalliset ja kansainväliset ihmisoikeusjärjestöt, mukaan lukien Yhdistyneiden Kansakuntien Guatemalassa oleva tarkkailijaryhmä (Minugua) ja Amerikan valtioiden järjestön (OAS) Amerikan ihmisoikeusasioita käsittelevä komissio, ovat hiljattain ilmoittaneet. Kuten unionin puheenjohtajavaltio ilmoitti 22. elokuuta 2003 ja Eurooppa-neuvosto 18. lokakuuta 2003, komissio on huolestunut jännityksen lisääntymisestä ja jatkuvista ihmisoikeuksien loukkauksista, joita on tapahtunut vaaleja edeltävänä aikana.

Tässä yhteydessä komissio ja jäsenvaltiot ovat pyytäneet oikeuslaitoksen edustajia, mukaan lukien korkeimman oikeuden puheenjohtajaa, tehostamaan ponnistelujaan ihmisoikeuksien loukkausten tutkimiseksi ja rankaisematta jättämisen estämiseksi. Tulevien vaalien osalta voidaan todeta, että unionin vaalitarkkailijaryhmä on asettunut ympäri maata syyskuussa 2003 tarkoituksenaan seurata koko vaaliprosessia vuoden 2004 tammikuun alkuun saakka. Unionin vaalitarkkailijaryhmä laatii laajan kertomuksen ja esittää suosituksia vaaliprosessista sekä myös pyrkii lisäämään guatemalalaisten äänestäjien luottamusta vaaliprosessiin ja vähentämään jännitystä ja väkivaltaa maassa.

On syytä painottaa, että komissio on läsnä Guatemalassa toteuttaen yhteistyöohjelmia, joiden tavoitteena on kannustaa paikallisia osapuolia ja viranomaisia toimimaan esimerkiksi ihmisoikeustilanteen ja oikeusjärjestelmän parantamiseksi. Näihin ohjelmiin kuuluu myös Demokratiaa ja ihmisoikeuksia koskeva eurooppalainen aloite (EIDHR).

Yksi komission päätavoitteista, jotka asetettiin neuvoa-antavan ryhmän Guatemala Cityssä toukokuussa 2003 pidetyn kokouksen päätteeksi, on kannustaa Guatemalan viranomaisia ja yhteiskuntaa nopeuttamaan vuonna 1996 allekirjoitettujen rauhansopimusten täytäntöönpanoa sekä myös edistämään ihmisoikeuksia ja rankaisematta jättämisen estämistä.